Sport - Bellville Noord Laerskool
Ons is ongeag die grootte van ons skool uiters kompeterend as ons teen veel groter skole moet meeding in skaak, op die rugby-en krieketveld, asook op die netbal-en atletiekbaan. Jukskei kan ook as ‘n skoolsport geneem word, alhoewel dit deur buite-afrigters aangebied word. Vanaf 2019 bied ons hokkie-vaardigheid aan bykomend tot rugby, netbal en krieket.
Ons bied jaarliks drie uiters suksesvolle sportdae aan: die mini-krieketdag, junior atletiekbyeenkoms en aand-netbaltoernooi. Ons neem deur die loop van die seisoen deel aan verskeie sportdae. Ons skaakleerlinge neem ook gereeld aan toernooie deel. Ons bied ook gereeld ‘n krieketdag vir volwasse spanne aan. “Tag”-rugby word informeel op sommige Sondae gespeel en sluit enige BN’er in vanaf o.7 tot ons ouers en onderwysers. Meisies speel ook saam.
Al ons spanne word deur onderwysers afgerig en kry hulp van ‘n paar buite-afrigters wat hul ondersteun of bystaan. Ons laat ook oudleerlinge toe om praktiese ervaring by ons op te doen wanneer hul sportkursusse (atletiek, netbal, rugby, tennis) volg en die nodige kwalifikasies (soos Boksmart) het.
‘n Sportprogram met al die nodige tye en datums word aan die begin van elke kwartaal uitgegee.
So lyk ons sportaanbieding:
Balvaardigheid (seuns en meisies) Gr.1 tot 3
Mini-krieket (o.8, o.9)
Skaak (beginners en gevorderd)
Hokkie-vaardighede (vanaf o.11, na-ure op die mini-astro van Hoërskool Bellville)
Mini-netbal (o.7, o.8, o.9)
Mini-Rugby (o.7, o.8, o.9)
• Ons o.14-leerlinge skakel meestal in by Hoërskole Bellville en DF Malan vir krieket, netbal, hokkie en rugby.
• Ons leerlinge kan ook jukskei beoefen. Dit vind plaas by Bellville Jukskeiklub onder afrigting van André Niehaus (082 411 1829).
• Vele van ons leerders neem buite skoolverband deel aan karate, toutrek, gimnastiek, moderne danse, teikenskiet asook binnenhuise netbal én –krieket. Ons gee dan ook aan hul erkenning as hul hier presteer.
• Waar gr. 6 en 7-meisies ‘n vaardigheid in hokkie ten toon stel, kry hul geleentheid om by die o.14 B meisiesspan van Hoërskool Bellville in te skakel aangesien ons dit nie as amptelike sport aanbied nie.
Ons sportorganiseerders lyk soos volg:
Me. Ilandi Theron
Me. Michelle McCarthy
Me. Emily Lambrechts
Mnr. Wimpie Annandale
Mnr. Johannes Terblanche
Oorhoofs / Krieket
Mnr. Corné Lötter
Mini-Krieket / Hokkie-vaardighede
Me. Mariaan Swanepoel
Erkenning aan nasionaal en internasionale prestasies
Alhoewel karate en moderne danse ‘n “buite” sport is, gee ons erkenning aan leerlinge wat daarin (soos ander buite sporte) presteer. Clarese Lourens het SA in (Gr. 2, 2017) in Roemenië verteenwoordig in Karate en twee silwer medaljes verower in afsonderlike afdelings. Sy gaan SA wéér in 2019 in Maleisië in Karate verteenwoordig. Mia Kretschmer (gr. 7, 2017) was deel van ‘n SA-span in Hip-hop (‘n moderne dansstyl) wat in Nederland deelgeneem het. Owen
Kretschmer (gr. 6, 2018) volg in sy suster se voetspore en gaan ook die SA-span in Hip-hop in Nederland verteenwoordig. Albei het hul WP-kleure in 2017 verwerf. Ons is baie trots op hulle.
Chané Stadler (SA Vroue sewesrugby: 2015, 2017, 2018) en Yolandi Potgieter (SA Vrouekrieket: 2013, 2014) is twee van ons oudleerlinge wat nasionale kleure in hul onderskeie sportkodes ontvang het. Albei het hierdie sportkodes by Bellville-Noord begin speel en daarmee voortgegaan of later weer opgeneem.
GF Linde is nog ‘n oudleerling waarop ons baie trots is. Hy verteenwoordig die WP en/of Cobras al vanaf 2012 gereeld op die krieketveld. Hy speel ook vir die Cape Town Blitz in die nuwe Mzansi Super Liga.
Oud-Bellville-Noorder, Kayla Smit, het Suid-Afrika in 2018 by die Suidelike Halfrond Atletiek Kampioenskapsbyeenkoms verteenwoordig. Hier het sy ‘n goue medalje in hammergooi verower.
Clarese Lourens, Karate
Chane Stadler, SA Vroue Sewesrugby
Yolandi Potgieter, SA Vrouekrieket
GF Linde, Provinsiale krieketspeler
(Foto van Gallo Images)
Mia en Owen Kretschmer , Hip-hop
Gr. 7, 2017 (Mia)
Gr. 6, 2018 (Owen)
Kayla Smit, SA Atleet (Goud: hammergooi)
Fotobeeld van sport by Bellville-Noord